text: Biler skal køre hurtigere på skolevej
  10 februar 2011 kl. 09.27
  Aabenraa Kommune har valgt, at sætte hastigheden op på en af de mest trafikerede veje i kommunen, som samtidig er en skolevej.
  Vejen det hele drejer sig om er Vestvejen i Aabenraa. En af byens mest trafikerede veje. Samtidig ligger der to skoler på strækningen.
  I sidste uge valgte Aabenraa Kommune, at skifte hastighedstavlen med 50 kilometer i timen ud med en med 60 kilometer i timen.
  - Vejen er meget trafikeret, men det er samtidig en af de mest trafiksikre veje i hele kommunen. Der er gode trafik- og sikkerhedsforhold på strækningen, så den lægger op til, at man sagtens kan køre hurtigere. Så vi havde muligheden mellem at sætte farten op eller ændre forholdene på stedet, så det ikke er forsvarligt at køre så stærkt, siger Kjell Stockfisch, der er teknisk direktør i Aabenraa Kommune. 
  Kjell Stockfisch mener, at det bliver mere sikkert på vejen med en hastighed på 60 kilometer i timen, i det at spændet mellem dem, der kører for hurtigt og dem, der kører som tilladt, bliver mindre.
  